b'\n_START_ARTICLE_\nTartu JK Tammeka\n_START_SECTION_\nAjalugu\n_START_PARAGRAPH_\nTartu JK Tammeka asutati 1989. aastal noorte jalgpalliklubina Hillar Otto, Avo Jakovit\xc5\xa1i ning Heino Ligi koost\xc3\xb6\xc3\xb6l. Klubi tegi algselt nime, korraldades noorteturniire Tammeka Cup.\n_START_SECTION_\nTartu Jalgpalliklubi Tammeka (2000\xe2\x80\x932005)\n_START_PARAGRAPH_\n2000. aastal loodi l\xc3\xb5puks ka esindusmeeskond, koost\xc3\xb6\xc3\xb6s Merkuur-Juunioriga, kes alustas liigam\xc3\xa4nge Eesti III liiga l\xc3\xb5unadivisjonis. Esimesteks treeneriteks olid juba varem pikalt Tartus vutinoori juhendanud Avo Jakovit\xc5\xa1 ning Hillar Otto. Juba esimesel hooajal v\xc3\xb5ideti III liiga. 60st maksimumpunktist suudeti koguda 48 ning parim v\xc3\xa4raval\xc3\xb6\xc3\xb6ja oli hiljem rahvuskoondiseski \xc3\xbche m\xc3\xa4ngu kirja saanud Vitali Gussev. Merkuuriga koost\xc3\xb6\xc3\xb6 l\xc3\xb5ppes ning v\xc3\xb5idukast koosseisust j\xc3\xa4i alles ainult 1/4. Siiski 2001 korrati eelmise hooaja edu, v\xc3\xb5ites II liiga, ja t\xc3\xb5usti esiliigasse. Seda k\xc3\xbcll juba suvest uue v\xc3\xa4ravavahina m\xc3\xa4ngiva peatreeneri, Jyri Kangasniemi abil. Uuesti vahetati peatreenerit, teatepulga v\xc3\xb5ttis \xc3\xbcle Eesti jalgpallielus aastak\xc3\xbcmneid tegutsenud Ants Kommusaar. 2002\xe2\x80\x932004 veedeti esiliigas m\xc3\xa4ngides, tulemusteks 6. ja 7. koht. Lisaks tehti deb\xc3\xbc\xc3\xbct 2003 Eesti karikav\xc3\xb5istlustel v\xc3\xb5iduga H\xc3\x9cJK Emmaste \xc3\xbcle. Taas oli toimunud peatreeneri vahetus, meeskonda juhendas Meelis Eelm\xc3\xa4e. Korraldati regulaarselt toimuvaid turniire, neist nimekamad olid Tartu Saalijalgpalli turniir ning Ida-Euroopa \xc3\xbcheks suurimaks noorteturniiriks peetud Peipsi Karikas. 2004 v\xc3\xb5ideti esiliiga ja t\xc3\xb5usti Meistriliigasse. Uustulnukale l\xc3\xb5ppes Meistriliiga esimene m\xc3\xa4ng \xc3\xbcllatava 9:0 v\xc3\xb5iduga Tallinna D\xc3\xbcnamo vastu. See tulemus on siiani klubi suurim v\xc3\xb5it. Siiski l\xc3\xb5petati hooaeg 7. kohaga. T\xc3\xb5usude ja m\xc3\xb5\xc3\xb5nadega kulgenud hooaegade k\xc3\xb5rgs\xc3\xbcndmusteks v\xc3\xb5ib pidada tuliseid derby-m\xc3\xa4nge linnarivaali Merkuuriga. Publikuhuvi oli nende vastu suur, Tammeka v\xc3\xb5idum\xc3\xa4ngu suvel oli vaatamas lausa 1200 inimest, mis on siiani publikurekord.\n_START_SECTION_\nTartu Jalgpalliklubi Maag Tammeka (2006\xe2\x80\x932008)\n_START_PARAGRAPH_\n2006. aasta l\xc3\xb5pul \xc3\xbchinesid liigatabeli keskmikud Tammeka ja linnarivaal JK Maag (varasem Tartu JK Merkuur). Eesm\xc3\xa4rgid olid seatud k\xc3\xb5rgele, tuua Tartusse Euroopa jalgpall ja saada kindlalt vastu Tallinna ja Narva suurklubidele. \xc3\x9cle v\xc3\xb5eti ka Maagi oran\xc5\xbe ja valge m\xc3\xa4nguvorm, vapp kohandati Tammeka logo j\xc3\xa4rgi. Ootamatult enne uue hooaja algust lahkus meeskonnast 18 m\xc3\xa4ngijat. Uue treeneri Sergei Ratnikovi juhendamisel \xc3\xbchinemisele j\xc3\xa4rgnenud hooajal 2007 suudeti k\xc3\xbcll saavutada klubi parim tulemus 5. koht ning j\xc3\xb5uti ka 2008 karikafinaali, kuid loodetud edu siiski ei tulnud. P\xc3\xa4rast pettumust valmistavat liigakohta 2008. aastal otsustati sponsorleping katkestada ning p\xc3\xa4rast hooaja l\xc3\xb5ppemist j\xc3\xa4tkati taas JK Tammeka nime all.\n_START_SECTION_\nTartu Jalgpalliklubi Tammeka (2009\xe2\x80\x932013)\n_START_PARAGRAPH_\nPaljude m\xc3\xa4ngijate lahkumise ning v\xc3\xa4ikse eelarve t\xc3\xb5ttu tuli alustada peaaegu puhtalt lehelt. Peatreeneriks sai duublit juhendanud Norbert Hurt. 2009 hooaega rekordiliselt noore koosseisuga alustanud Tammekale paistis relegatsioon aina t\xc3\xb5en\xc3\xa4olisem. Siiski suvised v\xc3\xa4list\xc3\xa4iendused p\xc3\xa4\xc3\xa4stsid v\xc3\xa4ljakukkumisest ning hooaeg l\xc3\xb5petati 7. kohaga. J\xc3\xa4rgmisel hooajal lisati meeskonda kogemust. Peatreeneriks palgati legendaarne ekskoondislane Marko Kristal ning hooaeg l\xc3\xb5petati amat\xc3\xb6\xc3\xb6rmeeskondadest parimana 6. kohaga. \xc3\x9cllatusena v\xc3\xb5ideti ka aastal\xc3\xb5pu saalijalgpalli turniir. Lisaks toimusid muutused ka juhatuses: klubi presidendiks sai Jane Afshar. 2010 loodi JK Tammeka k\xc3\xb5rvale Jalgpallikool Tammeka. Tegemist oli noortes\xc3\xbcsteemi eest vastutava organisatsiooniga. Neid kahte mittetulundus\xc3\xbchingut juhtisid aga erinevad inimesed. Esindusmeeskond j\xc3\xa4tkas 2011 hooaega sealt, kus eelmine aasta pooleli j\xc3\xa4i. Suurep\xc3\xa4rasele v\xc3\xa4ravasoonele sattus noor r\xc3\xbcndet\xc3\xa4ht Albert Prosa, l\xc3\xbc\xc3\xbces Tammeka jaoks rekordilised 22 v\xc3\xa4ravat. V\xc3\xa4ga head hoogu n\xc3\xa4itasid lisaks veel Heiko Tamm, Kaarel Kiidron, Siim Roops ning Siim Tenno. Hooaja teises pooles tulemused halvenesid ning peatreeneriks toodi varem Tammekas m\xc3\xa4nginud Kristjan Tiirik. M\xc3\xa4ngud muutusid taas paremaks, korrati suurima skooriga v\xc3\xb5itu ajaloos, seekord Lasnam\xc3\xa4e Ajaxi vastu 9:0. 2012. aastat alustati raskustega. Probleemid olid rahalised ning lisaks v\xc3\xb5rreldes eelmise hooajaga olid paljud p\xc3\xb5himehed lahkunud v\xc3\xb5imekamatesse klubidesse v\xc3\xb5i loobunud profijalgpalli m\xc3\xa4ngimisest. Uuenenud vigastustealti koosseisuga punkte eriti ei saadud ning suveks vahetati ametisse uus peatreener, kelleks osutus kreeklane Joti Stamatopoulus. Tulemused k\xc3\xbcll paranesid, kuid see ei p\xc3\xa4\xc3\xa4stnud liigas viimasest, 10. kohast. Allakukkumise Esiliigasse p\xc3\xa4\xc3\xa4stis FC Viljandi, kelle lagunemise j\xc3\xa4rel sai Tammeka j\xc3\xa4tkata sportlike tulemuste t\xc3\xb5ttu Meistriliigas. Detsembris lahkus klubist Stamatopoulus ning jaanuarist 2013 j\xc3\xa4tkati sakslasest peatreeneri Uwe Erkenbrecheri k\xc3\xa4e all. Olenemata tugevatest finantsilistest probleemidest, suudeti karismaatilise treeneri abiga saavutada 9. koht liigas ning \xc3\xbcleminekum\xc3\xa4ngudel edestada Rakvere Tarvast l\xc3\xb5ppskooriga 6:2. Hooaeg l\xc3\xb5ppes s\xc3\xbcngelt, kuna klubi j\xc3\xa4tkusuutlikkus osutus suureks k\xc3\xbcsim\xc3\xa4rgiks. Keelduti ka Eesti Jalgpalli Liidu pakutud saneerimisettepanekust.\n_START_SECTION_\nTartu Jalgpallikool Tammeka (2014\xe2\x80\x93)\n_START_PARAGRAPH_\nUue hooaja eel veebruaris ei suutnud Jalgpalliklubi Tammeka Premium liiga litsentseerimisprotsessi finantsiliste probleemide t\xc3\xb5ttu l\xc3\xa4bida. T\xc3\xbchjaks j\xc3\xa4\xc3\xa4nud kohta pakuti Tartu Jalgpallikool Tammekale, mis ka vastu v\xc3\xb5eti. Tegemist oli Jalgpalliklubi Tammeka noortes\xc3\xbcsteemi eest vastutava finantsiliselt iseseisva organisatsiooniga. Taas loodi uus esindusmeeskond, mille peatreeneriks on Indrek Koser. Hooaja eel paika pandud eesm\xc3\xa4rk, 7. koht, on t\xc3\xa4itumas. Praegu taastub klubi m\xc3\xb5\xc3\xb5nast kiirelt, v\xc3\xa4hese hooajaeelse ettevalmistusega meeskond n\xc3\xa4itab aina s\xc3\xbcdikamaid esitusi ning lisaks on hiljuti avatud ka e-pood. Sel aastal anti v\xc3\xa4lja ka Tammeka Jalgpallifilosoofia.\n_START_SECTION_\nS\xc3\xbcmboolika ja kogukond\n_START_PARAGRAPH_\nTammeka v\xc3\xa4rvid on inspireeritud Eesti lipu trikoloorist. 1989. aastal olid Tammeka v\xc3\xa4rvid ka otsekui toetusavaldus Eesti iseseisvusele ning v\xc3\xb5imalus tsensoritest m\xc3\xb6\xc3\xb6da hiilida, nagu on m\xc3\xa4rkinud Tammeka kauaaegne treener, arst ja asjaajaja Vladimir Heerik. Uhke kogukonna\xc3\xbcritus on igal aastal toimuv Tammeka Suur Perep\xc3\xa4ev, kus tulevad kokku m\xc3\xa4ngijad, lapsed ja nende vanemad. Tammeka vutipublik on \xc3\xbcks Eesti rohkemaid, kuigi kuni Tamme staadioni valmimiseni 2011. aastal oli pealtvaatajate jaoks m\xc3\xb5eldud taristu puudulik. 2013 hooajal oli keskmine kodum\xc3\xa4ngude k\xc3\xbclastatavus 356 pealtvaatajat \xc3\xbchel m\xc3\xa4ngul. F\xc3\xa4nluse tugisambad k\xc3\xa4isid Tammekat toetamas veel enne, kui klubi Meistriliigas m\xc3\xa4ngis. Tulised vastasseisud olid JK Merkuuri toetajatega, kuniks kaks klubi \xc3\xbchinesid. 2006\xe2\x80\x932008 kanti oran\xc5\xbei-valget s\xc3\xbcmboolikat, kuni p\xc3\xa4rast ainult JK Tammeka j\xc3\xa4tkamist leiti tee tagasi sinise ja valge juurde. Aeg-ajalt v\xc3\xb5ib f\xc3\xa4nne leida ka duubli ning ka esindusnaiskonna m\xc3\xa4ngudelt.\n_START_SECTION_\nNoortes\xc3\xbcsteem\n_START_PARAGRAPH_\nNoortes\xc3\xbcsteem oli Jalgpalliklubi Tammekaga \xc3\xbchendatud kuni 2010, mil loodi eraldiseisev organisatsioon Jalgpallikool Tammeka. 2014 veebruarist, kui esindusv\xc3\xb5istkond m\xc3\xa4ngib Jalgpallikool Tammeka nime all, on noortes\xc3\xbcsteem taas \xc3\xbchendatud \xc3\xbclej\xc3\xa4\xc3\xa4nud klubiga. Jalgpalli populaarsemaks muutumisega on ka laste arv aasta-aastalt kasvanud. 2014 s\xc3\xbcgisel on treenivaid lapsi klubis hinnanguliselt 450. T\xc3\xbcdrukutega koos on treeninggruppe umbes 23. Trennides l\xc3\xb6\xc3\xb6vad lisaks treeneritele kaasa ka esindusv\xc3\xb5istkonna m\xc3\xa4ngijad. Trenne viiakse l\xc3\xa4bi p\xc3\xb5hiliselt Tamme staadioni v\xc3\xa4ljakutel ja siseruumides, Tartu KHK P\xc3\xb5llu t\xc3\xa4nava staadionil ning Sepa staadionil. Lisaks viiakse treeninguid l\xc3\xa4bi ka eri spordisaalides \xc3\xbcle Tartu.'